ORDE do 8 de outubro de 2014 pola que se regulan os ficheiros de datos de carácter persoal existentes na Axencia Turismo de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 21/10/2014

A Lei orgánica 15/1999, do 13 de decembro, de protección de datos de carácter persoal, ten por obxecto garantir e protexer, no que concirne ao tratamento dos datos persoais, as liberdades públicas e os dereitos fundamentais das persoas físicas, e especialmente da súa honra e intimidade persoal e familiar. A citada lei é de aplicación aos datos de carácter persoal rexistrados en soporte físico, que os faga susceptibles de tratamento, e a toda modalidade de uso posterior destes datos polos sectores público e privado.
O artigo 20.1 da dita lei dispón que a creación, modificación ou supresión dos ficheiros das administracións públicas só poderá facerse por medio de disposición xeral publicada no
Boletín Oficial del Estado
ou diario oficial correspondente.
O Decreto 196/2012, do 27 de setembro, pola que se crea a Axencia de Turismo de Galicia e se aproban os seus estatutos, regula tanto as súas competencias e funcións como a súa organización e estrutura, e dispón que, desde a súa constitución, a Axencia Turismo de Galicia asumirá as competencias, subrogándose en todas as relacións xurídicas, bens, dereitos e obrigas derivados do exercicio das competencias do dito órgano, atribuídas ás seguintes entidades:
Entidades cuxos ficheiros son de titularidade pública:
• Secretaría Xeral para o Turismo e os servizos de turismo das xefaturas territoriais.
• Consorcio Instituto de Estudos Turísticos de Galicia.
Entidades cuxos ficheiros son de titularidade privada:
• Sociedade de Imaxe e Promoción Turística de Galicia, S.A.
• S.A. Xestión do Plan Xacobeo, nas relacións xurídicas vinculadas ás funcións que agora son asumidas pola Axencia.
A titularidade dos ficheiros declarados modificouse tacitamente, considerando cumprido o requisito de dar publicidade da modificación mediante unha disposición de carácter xeral coa publicación do decreto de creación da Axencia Turismo de Galicia, segundo o cal esta se subrogaba en todas as relacións xurídicas, bens, obrigas e dereitos dos cales é titular a Secretaría Xeral de Turismo e as entidades antes mencionadas, pero neste momento faise a transición formal para cumprir con todas as expectativas de seguridade xurídica, así como no disposto na normativa de protección de datos, o que se materializa mediante a formalización expresa da nova atribución de responsabilidade, a derrogación formal do Acordo de 8 de xullo de 2009, do Consello de Dirección do Instituto de Estudos Turísticos de Galicia, polo que se crean os ficheiros de datos de carácter persoal desta entidade e a creación dos novos ficheiros e a reestruturación dos anteriormente existentes nas entidades e organismos referidos nos que se subroga a Axencia.
Con base nas consideracións anteriores, resulta necesario proceder á creación, mediante unha disposición de carácter xeral, de nove ficheiros de carácter público para a Axencia Turismo de Galicia, así como proceder á supresión ou reestruturación no caso da S.A. de Xestión do Plan Xacobeo dos ficheiros públicos ou privados que teñen declarados as ditas entidades, cuxas funcións asume a Axencia.
No caso dos ficheiros privados declarados por aquelas, a súa supresión ou reestruturación farase segundo se prevé na normativa de protección de datos, sen que sexa preciso para iso unha disposición de carácter xeral.
Polo tanto, e en virtude das facultades que me confire o artigo 34.6 da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1988, do 20 de outubro,
Artigo 1. Obxecto
Mediante esta orde a Axencia Turismo de Galicia procede, respectivamente, á creación dos ficheiros de datos de carácter persoal que se relacionan no anexo I e á supresión dos ficheiros de datos de carácter persoal que se mencionan no anexo II.
Artigo 2. Contido
Nos anexos desta orde recóllese a información exixida para as disposicións de creación de ficheiros no artigo 20 da Lei orgánica 15/1999, do 13 de decembro, de protección de datos de carácter persoal, e no artigo 54 do regulamento que a desenvolve, o Real decreto 1720/2007, do 21 de decembro.
Artigo 3. Finalidade e uso dos ficheiros
Os datos de carácter persoal incluídos nos ficheiros regulados por esta orde só serán utilizados para os fins expresamente previstos e declarados no anexo I e polo persoal debidamente autorizado.
Artigo 4. Cesión de datos
Os datos só serán cedidos nos supostos expresamente previstos pola lei e os declarados no anexo I. No suposto de cesión de datos ás administracións públicas haberá que aterse ao disposto na normativa vixente respecto a esta materia.
Artigo 5. Órgano responsable dos ficheiros
A responsabilidade sobre os ficheiros creados por esta orde correspóndelle á Axencia Turismo de Galicia, ante a cal se exercerán os dereitos de acceso, rectificación, cancelación e oposición dos datos que constan nos ficheiros.
Artigo 6. Nivel de protección e medidas de seguridade
Os ficheiros creados por esta orde encóntranse clasificados atendendo ao disposto no artigo 80 e seguintes do Real decreto 1720/2007, do 21 de decembro. No anexo I aparece a clasificación (nivel básico, medio ou alto) dos ficheiros creados baixo esta orde.
A persoa titular do órgano responsable destes ficheiros adoptará as medidas técnicas, de xestión e organización que sexan necesarias para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999 e nas súas normas de desenvolvemento.
Artigo 7. Supresión de ficheiros
No anexo II desta orde relaciónanse aqueles ficheiros para os cales se solicitará a súa supresión ao Rexistro da Axencia Española de Protección de Datos. O titular do órgano responsable destes ficheiros establece no citado anexo o destino que se vai dar aos datos.
Disposición derrogatoria. Derrogación normativa
Queda derrogado o Acordo do 8 de xullo de 2009, do Consello de Dirección do Instituto de Estudos Turísticos de Galicia, polo que se crean os ficheiros de datos de carácter persoal desta entidade.
Disposición derradeira. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia.
Santiago de Compostela, 8 de outubro de 2014
Ficheiros de nova creación baixo a responsabilidade da Axencia Turismo de Galicia
Ficheiros baixo a responsabilidade do extinto Consorcio Instituto de Estudos Turísticos de Galicia que quedan suprimidos.